b'\n_START_ARTICLE_\nLinin\xc4\x97 kirasa\n_START_PARAGRAPH_\nLinin\xc4\x97 kirasa (angl. linothorax)\xc2\xa0\xe2\x80\x93 senov\xc4\x97s Graikijoje naudoti liemens \xc5\xa1arvai i\xc5\xa1 lininio audinio._NEWLINE_Linines kirasas graikai naudojo nuo Mik\xc4\x97n\xc5\xb3 laik\xc5\xb3 iki klasikinio periodo. Linin\xc4\x97 kirasa pirm\xc4\x85 kart\xc4\x85 minima Homero \xe2\x80\x9eIliadoje\xe2\x80\x9c. Atrodo, kad VII a. pr. m. e. pab.\xc2\xa0\xe2\x80\x93 VI a. pr. m. e. pr. linin\xc4\x97s kirasos pakeit\xc4\x97 bronzines bei \xc5\xbealvarines \xe2\x80\x9eraumenines kirasas\xe2\x80\x9c, kaip pigesnis b\xc5\xabdas ap\xc5\xa1arvuoti graik\xc5\xb3 hoplitus. Atrodo, kad jos paplito kar\xc5\xb3 su persais metu (manoma, kad Termopil\xc5\xb3 m\xc5\xab\xc5\xa1yje \xc5\xa1ias kirasas naudojo masi\xc5\xa1kai), o Peloponeso karo metu jos tapo gana retos. V\xc4\x97l trumpam i\xc5\xa1populiar\xc4\x97jo Filipo II ir Aleksandro Makedonie\xc4\x8dio laikais. Visi\xc5\xa1kai i\xc5\xa1nyko III a. pr. m. e., atrodo, kad jas i\xc5\xa1st\xc5\xabm\xc4\x97 tuo metu Vidur\xc5\xbeemio j\xc5\xabros vakarin\xc4\x97s pakrant\xc4\x97se paplit\xc4\x99 grandiniai \xc5\xa1arvai.\n_START_SECTION_\nKonstrukcija\n_START_PARAGRAPH_\nDabartin\xc4\x97s \xc5\xbeinios apie linines kirasas daugiausia gautos i\xc5\xa1 graik\xc5\xb3 pie\xc5\xa1ini\xc5\xb3, kuriose pavaizduotos kirasos, kurias ant pe\xc4\x8di\xc5\xb3 laiko i\xc5\xa1 nugaros pus\xc4\x97s \xc4\xaf priek\xc4\xaf per pe\xc4\x8dius atversti ir prie antkr\xc5\xabtinio priri\xc5\xa1ti atvartai ir kurios apa\xc4\x8dioje turi eil\xc4\x99 skiau\xc4\x8di\xc5\xb3, dengian\xc4\x8di\xc5\xb3 kirk\xc5\xa1nis ir \xc5\xa1laun\xc5\xb3 vir\xc5\xa1utin\xc4\x99 dal\xc4\xaf. Kaip graikai vadino tokias kirasas n\xc4\x97ra \xc5\xbeinoma. Da\xc5\xbenai linines kirasas papildydavo prisi\xc5\xabtais metaliniais \xc5\xbevynais. Kai kurios kirasos b\xc5\xabdavo i\xc5\xa1tisai apsi\xc5\xabtos tokiais \xc5\xbevynais, o da\xc5\xbenai jos b\xc5\xabdavo visai be\xc5\xbevyn\xc4\x97s._NEWLINE_Iki \xc5\xa1i\xc5\xb3 laik\xc5\xb3 neliko n\xc4\x97 vieno egzemplioriaus. Vienintelis susij\xc4\x99s radinys yra \xc5\xa0iaur\xc4\x97s Graikijoje, Verginoje, kape rastas \xc5\xa1arvas, kuris primena linin\xc4\x99 kiras\xc4\x85, ir, atrodo, yra gele\xc5\xbein\xc4\x97 linin\xc4\x97s kirasos imitacija su paauksavimais. Tikroji linin\xc4\x97s kirasos konstrukcija iki \xc5\xa1iol yra mokslini\xc5\xb3 gin\xc4\x8d\xc5\xb3 objektas. Sp\xc4\x97jama, kad linin\xc4\x99 kiras\xc4\x85 sudarydavo 12\xe2\x80\x9320 lininio audinio sluoksni\xc5\xb3. Kai kas teigia, kad tuos sluoksnius suklijuodavo ka\xc5\xbekokiais gyv\xc5\xabniniais klijais, kiti\xc2\xa0\xe2\x80\x93 elastinga derva, nors grei\xc4\x8diausiai juos perdygsniuodavo, kaip kad viduram\xc5\xbei\xc5\xb3 dygsniuotas striukes. Kai kas sp\xc4\x97ja, kad tos kirasos b\xc5\xabdavo visai nje i\xc5\xa1 lino, o odin\xc4\x97s, nors tam irgi n\xc4\x97ra \xc4\xafrodym\xc5\xb3. Viename Mik\xc4\x97n\xc5\xb3 laik\xc5\xb3 kape yra rastas daugiasluoksnis lininis fragmentas, bet ne\xc5\xbeinoma, ar tai \xc5\xa1arvo dalis.\n_START_SECTION_\nPalyginimas\n_START_PARAGRAPH_\nPausanias ra\xc5\xa1\xc4\x97, kad sarmat\xc5\xb3 daromi \xc5\xbevyniniai \xc5\xa1arvai i\xc5\xa1 arkli\xc5\xb3 kanop\xc5\xb3 yra daug stipresni ir geriau sulaiko d\xc5\xabrius negu linin\xc4\x97s kirasos, kurios tinka med\xc5\xbeiotojams, bet nepritaikytos kautyn\xc4\x97ms.'